শকুন্তলা বললো, ওরা ভীল। এই ভীলদের উপরেই নির্ভর করতো রাজপুতদের কোন গোষ্ঠী ক্ষমতায় আসবে। সেনাবাহিনীতে প্রচুর ভীল উপজাতি ছিল। কিন্তু আস্তে আস্তে এই রাণারাই ভীলদের হাত থেকে সব অধিকার নিয়ে নিতে থাকে। অরণ্যে শিকার করার অধিকার এদের হাত থেকে কেড়ে নেওয়া হয়। সারা ভারতের আদিবাসীদের জঙ্গল থেকে আমরা সভ্য মানুষরা প্রয়োজনমত টেন্ডার ডেকে গাছ কেটে নিয়ে আসি, তাদেরই পাহাড় থেকে লৌহ আকরিক বের করে আনি, মাইনসে মাইনসে বড় বড় ক্রেন ডাম্পার পাঠিয়ে কেটে নিয়ে আসি মহার্ঘ মার্বেল ব্লক। ওরা আদিবাসীই থেকে যায়। সভ্য জনজীবনে টেনে নিইনা আমরা ওদের।